Dwarskersbos: Klagte teen inwoners teruggetrekLaaiplek-landdroshof (Foto: Verskaf) AfriForum se privaat vervolgingseenheid het Woensdag die staat oorreed om klagte teen gemeenskapslede van Dwarskersbos vir die beweerde oortreding van afsonderingsregulasies terug te trek. Adv. Phyllis Vorster, aanklaer verbonde aan die eenheid, het namens vyf mense opgetree wat tydens die afsonderingstydperk deurgeloop het onder wetstoepassers se beweerde onbillike en arbitrêre magsmisbruik. AfriForum het in Mei aangekondig dat die privaat vervolgingseenheid vir Ludwig Gericke bystaan. Gericke is op 9 Mei 2020 voor sy vrou en jong kinders deur Jerome Pedro en Tertius Pool, verkeersbeamptes van die Bergrivier-munisipaliteit in Dwarskersbos, in hegtenis geneem en na bewering hardhandig behandel. Gericke het op die dag, tydens risikovlak 4, vir sy vrou en driejarige kind, wat noodsaaklike items by die winkel gaan koop het, op die strand gestaan en wag. Hy het die gesin se tien maande oue baba in ŉ buidelsak om sy lyf gedra. Kragtens ŉ toegewing deur ŉ plaaslike polisiebevelvoerder was dit wettig om tydens die afsonderingstydperk in Dwarskersbos op die strand te stap. Adv. Gerrie Nel saam met Ilze en Dirk Visser, twee van die inwoners wat AfriForum se privaatvervolgingseenheid verteenwoordig het (Foto: Verskaf) Die vervolgingseenheid gaan Donderdag lede van die gemeenskap in die munisipale ondersoek na die wangedrag van Pedro en Pool bystaan. Maroela Media het vroeër berig die vervolgingseenheid het ’n brief aan die burgemeester, Ray van Rooy, gerig en geëis dat Pedro geskors moet word hangende ŉ billike en regverdige ondersoek na sy optrede. Die eenheid het ook versoek dat die strafregtelike klagte teen inwoners vir die sogenaamde oortreding van afsonderingsregulasies teruggetrek word. Gerrie Nel, hoof van AfriForum se privaat vervolgingseenheid, sê hy verwelkom die staat se besluit om die klagte terug te trek en voel dat geregtigheid en redelikheid geseëvier het. “Dit blyk dat sommige wetstoepassers die oortredings van die regulasies misbruik het as ’n verskoning om gewone, wetsgehoorsame mense in misdadigers te verander. Om mense soos misdadigers te behandel bloot omdat hulle op die strand gestap het terwyl almal probeer sin maak van regulasies wat gereeld verander, is irrasioneel en ’n skending van gemeenskapslede se regte,” sê Nel.